**KULTŪROS IR MENO TARYBOS POSĖDŽIO**

**PROTOKOLAS**

**2021-02-22 Nr. TAR1-38**

Posėdžio data: 2021 m. vasario 12 d., 14:00-16:00 val.

Posėdžio vieta: Teams programėlė.

Posėdžio pirmininkas – dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, Kultūros ir meno tarybos pirmininkas.

Posėdžio sekretorė – Dalia Želvytė-Mockuvienė, Klaipėdos miesto savivaldybės administracijos Kultūros skyriaus vyr. specialistė.

Dalyvavo (8 nariai iš 11):

1. Dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, KMT pirmininkas;
2. Kristina Jokubavičienė, Lietuvos dailės muziejaus Prano Domšaičio galerijos vedėja;
3. Daiva Molytė-Lukauskienė, Lietuvos rašytojų sąjungos Klaipėdos skyriaus narė, poetė;
4. Kristina Jakštė, Klaipėdos miesto savivaldybės kultūros centro Žvejų rūmų kultūrinių renginių organizatorė;
5. Marius Tumšys, VšĮ „Projektas LT“ direktorius, režisierius;
6. Arvydas Cesiulis, Klaipėdos miesto mero pavaduotojas, Klaipėdos miesto savivaldybės tarybos Kultūros, švietimo ir sporto komiteto narys;
7. Daiva Kšanienė, Klaipėdos kultūros magistrė, muzikologė;
8. Vladas Balsys, Lietuvos architektų sąjungos Klaipėdos skyriaus narys, architektas.

Kiti dalyviai:

1. Eglė Deltuvaitė, Kultūros skyriaus vedėja;
2. Andrius Kačalinas, Teisės skyriaus vedėjas;
3. „Teatrinio meno sklaidos“ ir „Muzikinių programų rėmimo“ ekspertų grupės vadovas (-ė);
4. „Klaipėdoje rengiamų tęstinių tarptautinių meno renginių“ ekspertų grupės vadovas (-ė);
5. „Vizualiųjų menų“ ekspertų grupės vadovas (-ė).

**DARBOTVARKĖ:**

**1. Dėl kultūros ir meno programų projektų finansavimo 2021 m.**

PRIDEDAMA:

1. „Teatrinio meno sklaidos“ konsoliduota ekspertų išvadų suvestinė (1 lapas);
2. „Muzikinių programų rėmimo“ konsoliduota ekspertų išvadų suvestinė (1 lapas);
3. „Klaipėdoje rengiamų tęstinių tarptautinių meno renginių“ konsoliduota ekspertų išvadų suvestinė (4 lapai);
4. „Vizualiųjų menų“ konsoliduota ekspertų išvadų suvestinė (1 lapas);
5. „Jūrinių tradicijų puoselėjimo ir sklaidos“ konsoliduota ekspertų išvadų suvestinė (1 lapas).

Kultūros ir meno tarybos pirmininkas, dr. Jonas Genys nustatė, kad yra kvorumas, dalyvauja 8 Kultūros ir meno tarybos (KMT) nariai, susirinkimas laikomas teisėtu. Pirmininkas priminė, kad KMT nariams nuolat iškyla klausimų dėl nusišalinimo ir pasiūlė pirmiausia pasisakyti Teisės skyriaus vedėjui, Andriui Kačalinui.

Andrius Kačalinas akcentavo, kad pagal Viešųjų ir privačių interesų derinimo valstybės tarnyboje įstatymą, visi KMT nariai laikomi dirbantys valstybės tarnyboje, nesvarbu, kad joje nedirba. Ir už pažeidimą gali būti pradėtas tyrimas. Pirmiausia, tokie asmenys privalo deklaruoti savo privačius interesus, antra, jeigu kyla intereso konfliktas, vengti jo kaip įmanoma labiau, o jei jo neįmanoma išvengti, tokiu atveju reikia nusišalinti. Kadangi KMT yra kolegiali institucija, tai nusišalinimas pareiškiamas tiek pirmininkui, tiek visiems nariams. Atvejai, kai reikalingas nusišalinimas, tai asmens priimami sprendimai, susiję su turtine ar neturtine nauda, moraline skola, moraliniu įsiskolinimu ar panašaus pobūdžio interesais. Rekomenduojama vengti konflikto regimybės. Jei kyla abejonė, ar yra turtinė nauda ar nėra, kalbant apie pareigą nusišalinti, jau pati regimybė yra pagrindas nusišalinti. Jei pats asmuo teikia projektą, be abejo, jis negali priimti sprendimo dėl to projekto. Tais atvejais, kai vertinamas konkurento projektas, ir konkurento projekto vertinimas gali paveikti vertintojo projektą, tada taip pat reikia nusišalinti.

Pirmininkas pasiūlė KMT nariams klausti teisės skyriaus vedėjo. Marius Tumšys pasitikslino, jei žmogus pareiškė norą nusišalinti, o komisija nepriima nusišalinimo, koks tada kelias? A. Kačalinas atsakė, kad jei institucija nepriima nusišalinimo, asmuo toliau atlieka savo funkcijas.

Arvydas Cesiulis patikslino, kad KMT nevertina projektų, bet jie kaip kultūrininkai rašo projektus, o vėliau tvirtina kvotas ir finansavimą. Kaip tokioje situacijoje elgtis? A. Kačalino nuomone, jei pritariamuose projektuose yra ir KMT nario projektas, jis tada turėtų nusišalinti.

Pirmininkas, J. Genys, pasiūlė pereiti prie programų svarstymo ir pakvietė ekspertų grupės vadovą pristatyti ir trumpai recenzuoti „Teatrinio meno sklaidos“ programą. Ekspertų grupės vadovas, be to, kas jau buvo išdėstyta ekspertų konsoliduotose išvadose, informavo, kad „Teatrinio meno sklaidos“ programai buvo pateiktos 5 paraiškos ir tarp trijų komisijos narių daug diskusijų nekilo dėl aukščiausius trijų pirmųjų pozicijų balus surinkusių teatrų, t.y. Klaipėdos jaunimo teatro, Šeiko šokio teatro ir Klaipėdos lėlių teatro. Ekspertai daugiau diskutavo dėl mažiausiai balų surinkusių Apeirono teatro ir Taško teatro. Visi penki pareiškėjai stengiasi atliepti visas socialiai jautrias grupes. Ekspertai visus teatrus siūlo finansuoti trejus metus. Pirmus tris, daugiausia balų surinkusius teatrus, ekspertai siūlo finansuoti po 50 000 Eur. Du mažiausiai balų surinkusius teatrus (Apeirono teatrą ir Taško teatrą) finansuoti po 20 000 Eur, be to, Apeirono teatro ir Taško teatro planuojamų veiklų apimtys mažesnės.

Pirmininkas, J. Genys, paprašė KMT narių komentarų. Prof. Daiva Kšanienė atkreipė dėmesį į Taško teatrą, kuris yra pirmasis akademinės muzikos teatras. Tai, D. Kšanienės nuomone, yra išskirtinis teatras tarp kitų. Klaipėdos valstybinis muzikinis teatras netenka jaunų lietuvių atlikėjų, todėl, D. Kšanienės nuomone, reikėtų Taško teatrą labiau palaikyti. M Tumšys antrino prieš tai kalbėjusiai ir mano, kad jaunimas yra alkana grupė, kurios entuziazmą reikėtų palaikyti. M. Tumšys paklausė ekspertų grupės vadovo, kodėl taip skiriasi vertinimas tarp ekspertų Taško teatro atžvilgiu. Ekspertų grupės vadovas atsakė, kad vienas ekspertas prasčiau vertino Taško teatro paraišką, kiti du,- labiau palaikė, todėl rastas toks kompromisas. J. Genys paprašė eksperto patarimo, kaip būtų galima dar perskirstyti turimą kvotą. Ekspertų grupės vadovas perdavė ir kitų ekspertų nuomonę, kad tokiu atveju siūlytų mažinti Apeirono teatrui skirtas išlaidas. D. Kšanienės nuomone, solidariau būtų nuimti po keletą tūkstančių nuo trijų daugiausiai finansavimo gavusių teatrų. Ekspertų grupės vadovas pritarė, kad toks profesorės pasiūlymas būtų saliamoniškas, tačiau paprašė atkreipti dėmesį į teatrų biudžetus, t.y. pirmieji trys daugiausia finansavimo gavę teatrai yra suplanavę daugiau veiklų.

Pirmininkas suformulavo du pasiūlymus balsavimui. Pirmas,- balsuoti už ekspertų pasiūlymą. Antras balsavimas,- palaikyti jaunimą t.y. Taško teatrą ir po du tūkstančius nuėmus nuo daugiausiai finansavimo gavusių ir šia suma padidinti Taško teatro finansavimą. Pirmininkas pasiūlė balsuoti:

Kas už tai, kad pritarti ekspertų siūlymui?

Įvyko balsavimas: už 6, prieš – 2.

**NUTARTA**: pritarti ekspertų pasiūlomam finansavimo variantui.

Pirmininkas pakvietė „Muzikinių programų rėmimo“ srities ekspertų grupės vadovą pristatyti programą. Šioje programoje pateikta viena, Klaipėdos džiazo orkestro, paraiška. Ekspertų grupės vadovas akcentavo, kad pareiškėjai labai daug dėmesio skiria jaunimui, net 80 % orkestro narių yra 14-35 metų amžiaus žmonės. Ekspertai įvertino praėjusių metų įgyvendintus planus, todėl rekomendavo skirti pilną numatytą kvotą,- 25 000 Eur ir trijų metų finansavimą.

Pirmininkas pasiūlė balsuoti:

Kas už tai, kad pritarti ekspertų siūlymui?

Įvyko balsavimas: už: 8, prieš: – .

**NUTARTA**: pritarti ekspertų siūlomam finansavimo variantui.

Pirmininkas pakvietė „Klaipėdoje rengiamų tęstinių tarptautinių meno renginių“ programos ekspertų grupės vadovą ir paprašė pristatyti programos svarbiausius momentus, kurių nėra konsoliduotose ekspertų išvadose su kuriomis tarybos nariai susipažino. Vladas Balsys paprašė leidimo nusišalinti nuo svarstomos programos. KMT nariai pritarė. Ekspertų grupės vadovas akcentavo, kad ekspertai iš 12 projektų siūlo paremti 10. Kvota yra pakankamai maža, kad būtų galima pilnavertiškai išskleisti ir tų 10 festivalių programas. Ekspertai orientavosi į gerai Klaipėdą reprezentuojančius ir aukščiausius balus surinkusius projektus („Plartforma“, Klaipėdos pilies džiazo festivalis ir BLON), bei rekomendavo jiems skirti po 40 000 Eur. Klaipėdos valstybinio muzikinio teatro „Klaipėdos festivalis“ sukėlė diskusijų dėl finansavimo, nes bendra suma yra didelė dėl kviečiamų žvaigždžių, nors festivalyje novatoriškumo nėra, be to, teatras gauna finansavimą iš nacionalinės programos, todėl ekspertų sprendimas buvo festivaliui skirti 30 000 Eur. Ekspertai finansavimą siūlė skirti „Jauno teatro dienų“ festivaliui (15 000 Eur) ir tarptautiniam lėlių teatro festivaliui „Materia magica“ (35 000 Eur). „GoDebut“ kino festivalis nukenčia dėl programos kvotos, nes nėra pakankamai lėšų. Dviem festivaliams (Klaipėdos knygų mugei ir Mados savaitei Klaipėdoje) ekspertai siūlo skirti po 10 000 Eur. Ekspertų grupės vadovas atkreipė dėmesį, kad ekspertai Mados savaitės Klaipėdoje projekte labiausiai palaiko edukacinę dalį, kuri yra įdomi, nemaža, todėl tai vienas iš argumentų, kodėl reikia remti festivalį, kuris gali pritraukti daug rėmėjų. Tarptautinio festivalio „TheAtrium“ ir „Festivalis.lt – Meno kolona“ ekspertai nerekomenduoja finansuoti. „TheAtrium“ organizatoriai prašo finansavimo, konkrečiai nenurodydami programos. „Festivalis.lt – Meno kolona“ festivalio anksčiau nebuvo. Nepateikta informacijos nei apie vieną dalyvį, tai komercinis roko ir pop muzikos festivalis.

Pirmininkas pakvietė KMT narius klausti. M. Tumšys atkreipė dėmesį , kad praėjusiais metais Klaipėdos valstybinis muzikinis teatras pastatė „Skrajojantį olandą“ ir tai parodo, kokio aukšto lygio festivaliai gali Klaipėdoje vykti. M. Tumšys įsitikinęs, kad tokia pačia dvasia teatras įgyvendintų ir „Klaipėdos festivalį“. Ekspertų grupės vadovas pritarė, kad „Skrajojantis olandas“ buvo labai sėkmingas teatro sumanymas, deja, „Klaipėdos festivalio“ programoje tokių dalykų nenumatoma, siūloma organizuoti Gala koncertą, pakviesti lietuvių ir užsieniečių solistų. Taip pat festivalyje yra šokio dalis, kuri nebuvo išgryninta. Ekspertų grupės vadovas atkreipė dėmesį, kad Klaipėdos valstybinis muzikinis teatras turi valstybinį ir nacionalinį finansavimą, skirtingai nuo beveik visų kitų, kurie pretenduoja į šią programą. M. Tumšys taip pat pasiteiravo dėl kito aktyvaus Klaipėdos kultūros lauko dalyvio, Klaipėdos dramos teatro, festivalio „TheAtrium“, kuriam visai nebuvo skirtas finansavimas. Ekspertų grupės vadovas paaiškino, kad ekspertams buvo neaišku, kas bus parodyta, programoje nėra įvardinta, kokie spektakliai bus parodyti. Ekspertams pasirodė rizikinga remti, nežinant, koks bus rezultatas. Ekspertų grupės vadovo nuomone, neaišku, kodėl turėtų būti vertinami vienodai su kitais pareiškėjai, kurie labai aiškiai išgrynina programas. A. Cesiulis pasiteiravo, kodėl vieniems skirtos vienos sumos, kitiems kitos. Ekspertų grupės vadovas siūlė žiūrėti procentuotę, kiek prašoma ir kiek galima skirti. Be abejo, ekspertai norėtų skirti daugiau, tačiau jie įsprausti į kvotos rėmus. Kristina Jokubavičienė atkreipė dėmesį, kad ekspertai yra atlikę didelį darbą. A. Cesiulis pritarė, kad reikia pasitikėti ekspertų vertinimu, nes jei būtų bandoma perskirstyti lėšas, tada KMT nariai patys užsiimtų vertinimu.

Pirmininkas reziumavo M. Tumšio mintis, kad „Klaipėdos festivaliui“ galėtų būti skirtas didesnis finansavimas, bei D. Kšanienės pasiūlymui daugiau dėmesio skirti Klaipėdos knygų mugei. Pirmininkas pasiteiravo ar minėti tarybos nariai siūlo už šiuos pakeitimus balsuoti? Nariai patikslino, tai vertinti kaip jų komentarus. Pirmininkas pasiūlė balsuoti už ekspertų pasiūlytą finansavimo modelį.

Kas už tai, kad pritarti ekspertų pasiūlymui?

Įvyko balsavimas: už - 4, prieš - 3.

**NUTARTA**: pritarti ekspertų siūlomam finansavimo variantui.

Į posėdį grįžta Vladas Balsys.

15:15 iš posėdžio išvyksta Arvydas Cesiulis.

Pirmininkas pakvietė „Vizualiųjų menų“ programos ekspertų grupės vadovą. Vladas Balsys paprašė leidimo nusišalinti nuo svarstomos programos. KMT nariai pritarė. Ekspertų grupės vadovas informavo, kad vertintos pateiktos 3 paraiškos, kurias visas ekspertai siūlo finansuoti. Ekspertų grupės vadovas akcentavo, kad visos trys įstaigos yra labai svarbios vizualiųjų menų kultūros laukui, pasižyminčios aktyvia veikla, viena organizacija atstovauja fotomenininkus, kita – dailininkus. Trečioji organizacija, „Jūros marios“, yra konceptualus dalyvis, užsiimantis aktyvia šiuolaikinio meno sklaida, vykdo festivalius. Lietuvos fotomenininkų sąjungos Klaipėdos skyriui ir Lietuvos dailininkų sąjungos Klaipėdos skyriui ekspertai rekomenduoja skirti po 27 000 Eur., Jūroms marioms ekspertai rekomenduoja skirti 16 000 Eur.

Pirmininkas pasiūlė balsuoti:

Kas už tai, kad pritarti ekspertų pasiūlymui?

Įvyko balsavimas: už – 6, prieš - .

**NUTARTA**: pritarti ekspertų siūlomam finansavimo variantui.

Į posėdį grįžta Vladas Balsys.

Pirmininkas paprašė „Jūrinių tradicijų puoselėjimo ir sklaidos“ programą pristatyti Kultūros skyriaus vedėją, Eglę Deltuvaitę. Kultūros skyriaus vedėja informavo, kad minėtoje programoje yra pateikti du projektai: „Jūros šventė“ ir Jūrinės kultūros paveldo ir istorinio pažinimo projektas „Baltic sail“. E. Deltuvaitė atkreipė dėmesį, kad „Jūros šventė“ finansuojama iš vietinės rinkliavos lėšų. Miestas yra apsisprendęs, kad 2021 m. vyks „Tall Ships“ regata, todėl, taupant lėšas, atsisakyta „Baltic sail“ projekto. Tačiau „Baltic sail“ yra tęstinis projektas ir, jei norima, kad jis vyktų 2022 m., reikėtų ieškoti finansinių galimybių ir užsakinėti laivus, nes yra mokami avansai. Ekspertai žinojo šią informaciją ir jų buvo prašoma paskirti sumą, įpareigojant savivaldybę metu bėgyje ieškoti finansinių galimybių ar sutaupyti lėšų nuo kitų programų. Pirmininkas pasiūlė balsuoti:

Kas už tai, kad pritarti pasiūlytam variantui?

Įvyko balsavimas: už – 7, prieš - .

**NUTARTA**: pritarti siūlomam finansavimo variantui.

Pirmininkas informavo, kad KMT prašoma vėl susirinkti artimiausiu metu ir įvertinti ekspertų konsoliduotas išvadas kultūros ir meno sričių projektams. Numatytas laikas 02.23 keliems KMT nariams netinkamas. Pasiūlyta rinktis kitą penktadienį, vasario 19 d., 11 val.

**NUTARTA**: kitas KMT posėdis vasario 19 d., 11 val.

Posėdis baigėsi 16:00.

Posėdžio pirmininkas dr. Jonas Genys

Posėdžio sekretorė Dalia Želvytė-Mockuvienė